## Mazón: “Avancem en la construcció del CEIP La Almadraba per a dotar els alacantins de les infraestructures educatives que mereixen”

*** Destaca que les obres del centre “es desenrotllen a bon ritme” i avança que “es preveu que el centre òbriga les portes per al curs 2026-2027”
* Està actuació compta amb un pressupost de 13,5 milions d’euros “que garantiran que més de 700 xiquets de La Condomina disposen d’un col·legi modern i adaptat a les necessitats actuals”
* Subratlla la “inversió històrica que el Consell està realitzant en infraestructures educatives en la ciutat d’Alacant” amb una partida en els pressupostos de 2025 de 48 milions d’euros**

**Alacant.**

El president de la Generalitat, Carlos Mazón, ha destacat l’avanç en les obres del CEIP La Almadraba “amb el qual es dotarà els alacantins de les infraestructures educatives que mereixen”.

El cap del Consell ha assenyalat que “es tracta d’un projecte clau per a la comunitat educativa de la ciutat d’Alacant amb el qual el Govern Valencià dona resposta a una demanda històrica del barri de la Condomina davant la creixent demanda de places escolars que hi ha en esta zona”.

Així, ha traslladat que les obres del centre “s’estan desenrotllant a un bon ritme” i ha avançat que la previsió és que en el curs 2026-2027 més de 730 alumnes “puguen disfrutar d’unes noves instal·lacions modernes i adaptades a les necessitats actuals”.

Mazón ha indicat que esta actuació “compta amb un pressupost de 13,5 milions d’euros”, un 3,25 % més que el pressupost inicial, i consta de tres edificis que s’estan construint sobre una parcel·la de 12.268 m².

El bloc destinat a Infantil s’organitzarà en una sola planta i inclourà 15 aules, totes amb lavabos compartits i eixida directa cap a les zones exteriors. L’àrea de Primària s’alçarà en dos nivells amb torrassa: en la planta baixa se situaran el menjador amb cuina, amb capacitat per a 600 comensals, les aules de 1r i l’espai administratiu; mentres que en la planta superior estaran les aules de 2n a 6t i una aula de música especialment condicionada amb aïllament acústic.

El tercer edifici estarà dedicat al gimnàs, que disposarà d’una altura lliure de 7,55 metres, a més de vestuaris i instal·lacions elèctriques. Sobre la seua estructura es disposaran dependències destinades a l’alumnat de Primària.

El president ha realçat que “este centre estarà dissenyat de manera que responga a les necessitats dels alumnes en cada una de les seues etapes educatives, garantint així el seu desenrotllament personal i acadèmic”.

**Inversió històrica en infraestructures educatives a Alacant**

El cap del Consell ha visitat les obres del futur CEIP La Almadraba d’Alacant acompanyat pel conseller d’Educació, Cultura, Universitats i Ocupació, José Antonio Rovira i l’alcalde d’Alacant, Luis Barcala.

Allí ha destacat la “inversió històrica que la Generalitat està realitzant en infraestructures educatives en la ciutat d’Alacant” ja que els pressupostos de la Generalitat de 2025, en el capítol VI d’Educació, arrepleguen 48 milions d’euros per a inversió d’obres pròpies de la Conselleria en l’IES Las Lomas, IES San Blas, IES Jaime II, IES Cabo de la Huerta, IES Virgen del Remedio i el Conservatori Professional de Música José Tomás.

També, les intervencions previstes dins del pla Edificant (Cañada del Fenollar, i el Centre d’Educació Especial ‘Somni’, així com la reforma o millora dels centres La Florida, Juan Bautista Llorca, El Santo Ángel de la Guarda i Emilio Valera), suposen una inversió que supera els 15 milions d’euros.

A més, ha assenyalat que “la setmana que ve, obrirà les portes el CEIP 56 situat en el Pla Carolinas en el qual 400 alumnes iniciaran el nou curs escolar”.

Fecha: 01/09/2025